- Der er en om en ældre mand, som synes, at han ser træls ud uden tøj på. Ib Grønbech er kendt for sine skæve sangtekster. Nu er et spritnyt album så på trapperne, og indholdet af sangene er præcis lige så skævt, som det plejer. - Jeg har også skrevet en om en dreng, der hedder Preben, hvor forældrene vil have, at han skal gå til klaver, det vil han ikke, og det ender med, at han brækker en finger på sig selv for at undgå det, fortæller Ib Grønbech til TV2 Nord. Blandt de nye numre kan også nævnes den om svendegilderne, der altid går galt på grund af sprut. Og sidst men ikke mindst vejfesten, hvor Ejnar har lavet hjemmelavet vin, der ender med at gøre alle beboerne syge. Ib Grønbech nyder at være i studiet igen. - Jeg synes, at der er mange gode tekster og melodier på det nye album, siger Ib Grønbech. Nyt hold Mange har ventet på et nyt album fra Ib Grønbech, og denne gang spiller han også med et nyt hold. Det er første gang i 12 år, at der er nyt fra vendelboen, og publikummet har de seneste år også ændret sig. - Forældrenes børn fra da jeg startede kommer nu, så der er mange inde og høre os. Nogle siger, at det er kultagtigt. Det er store ord, synes jeg. De unge er bidte af det, og det er slet ikke til at forstå. De spiller jo min musik til deres egne fester, forklarer Ib Grønbech. Tæt ved at dø Det har dog ikke kun været fryd og gammen for musikeren og entertaineren de seneste år. Han lider af en kronisk sygdom i hypofysen, der er en hormonproducerende kirtel på undersiden af hjernen. Det betyder at han skal tage indsprøjtninger hver dag resten af sit liv, men han oplever generelt ikke gener på grund af sygdommen. - Jeg bliver lettere træt, så det nytter ikke noget, at jeg for eksempel fælder træer dagen før, jeg skal spille koncert. På scenen er jeg dog altid klar, og så må jeg bare bøde for det dagen efter, siger Ib Grønbech. At Ib Grønbech snart står klar med et nyt album, har dog ikke hele tiden ligget i kortene. - Operationen gik fint i sin tid, men efterfølgende fik jeg en infektion i hjernestammen, og det endte med, at jeg blev lagt i respirator. Der kæmpede jeg for mit liv i nogle døgn, fortæller Ib Grønbech. Nu er han dog tilbage for fulde sving, og han glæder sig til at spille sin nye musik for publikum, selvom han efterhånden er blevet 63 år. - Jeg har ingen planer om at stoppe endnu, slutter Ib Grønbech.

Opsummering:
For første gang i 12 år er Ib Grønbech i studiet for at indspille et helt nyt album. De unge er vilde med hans musik.